Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: törvénnyel módosított, az adózás rendjéről szóló 1990. évi XCI. törvény 1999. január 1-jétől hatályos szabályai alapján
Paragraph Index: 1324

törvénnyel módosított, az adózás rendjéről szóló 1990. évi XCI. törvény 1999. január 1-jétől hatályos szabályai alapján kell ingatlan átruházása esetén a magánszemélynek bejelentenie természetes azonosító adatait, valamint adóazonosító jelét az adóhatóság által rendszeresített nyomtatványon feltüntetni (99400. sz. adatlap). A nyomtatványt a földhivatal az illetékhivatal segítségével továbbítja az adóhatóságnak. A beadvány vizsgálata során az adatvédelmi biztos megkereste a pénzügyminisztert, állásfoglalását kérve arról, hogy az APEH 99400 sz. nyomtatvány kitöltésére, illetőleg továbbítására vonatkozó hatályos szabályozást megfelelőnek és indokoltnak tartja-e a személyiségi jogok védelmére való tekintettel. A pénzügyminiszter válaszában a szabályozást adatvédelmi szempontból nem tartja kifogásolhatónak. Az adatvédelmi biztos ugyanakkor a vizsgálatot tovább folytatja. (600/A/1999) 2000/88/II. szám TOVÁBBI JELLEMZ Ő ÜGYCSOPORTOK Származásra, etnikai hovatartozásra vonatkozó ügyek 1999-ben emelkedett a származásra, etnikai hovatartozásra vonatkozó beadványok száma, a mintegy tucatnyi vizsgálat többnyire konzultációs célú megkeresésen alapult. A beadványokat tárgyuk szerint két csoportra lehet osztani: az elsőhöz tartozó ügyekben a kisebbségek szociális helyzetére, életkörülményeire irányuló felmérések készítéséhez kértek útmutatást az adatvédelmi biztostól különféle szervezetek. A Szabolcs-Szatmár-Bereg Megyei Területfejlesztési Tanács a megyében élő roma lakosság körében, valamint az egyes alap- és középfokú oktatási intézményekben kívánt adatgyűjtést végezni. A cél a roma népesség iskolázottságára, szakképzettségére vonatkozó adatok megszerzése volt azért, hogy különféle szakképzési programokkal segítsék társadalmi beilleszkedésüket. A tanács elnöke a kisebbségi ombudsmanhoz fordult a tervre, ezen belül a kérdőívek és az adatok kezelésére vonatkozó elképzelések véleményezése céljából. A kisebbségi biztos az adatvédelmi kérdések tekintetében állásfoglalást kért az adatvédelmi biztostól, aki megállapította, hogy a kérdőívek nem kérdeztek olyan adatokat, amelyek alapján meghatározott természetes személyek azonosíthatók lennének, az iskolaigazgatóktól pedig csupán becsült és — a kérdések túlnyomó részében — százalékos értékben meghatározott adatok szolgáltatását kérte a tanács. (743/K/1999) A Felső Galgavölgyi Területfejlesztési Tanács hasonló célú kezdeményezése kapcsán az adatvédelmi biztos a tervezett kérdőív megváltoztatását kezdeményezte azért, mert annak utolsó oldalán az adatközlőtől olyan nyilatkozatot kértek volna, miszerint az érintettek hozzájárulnak ahhoz, hogy a tanács a rendelkezésére bocsátott adatokat munkájához felhasználja, illetve publikálja. E kifejezések nem alkalmasak arra, hogy az érintettek az adatok felhasználásának módjáról pontos fogalmat alkothassanak. Csak az olyan közzététel (nyilvánosságra hozatal) fogadható el, melyből a válaszadó személyére nem lehet következtetni. Az ombudsman a felmérések adatkezelést érintő pontjaival kapcsolatban hangsúlyozta, hogy a felvett adatok nyilvántartásának, tárolásuk módjának alkalmasnak kell lennie arra, hogy az érintetteket csupán az adatkezelés céljának megfelelő ideig lehessen azonosítani. Az adatkezelőnek emellett — tekintettel az etnikai hovatartozásra vonatkozó személyes adatok különleges voltára — gondoskodnia kell az adatok biztonságos kezeléséről, valamint az illetéktelen hozzáférés kizárásáról. El kell kerülni, hogy a felmérések nyomán olyan önálló nyilvántartások jöjjenek létre, amelyek a térség roma lakosságának adatait tartalmazzák. (420/K/1999) A felmérések másik jelentős csoportja a kisebbségek egészségi állapotának kutatására, megismerésére irányult. Egy orvos az adatvédelmi biztos állásfoglalását kérte „egyes etnikai csoportok” körében végzendő allergiás légúti megbetegedések kutathatóságának adatvédelmi kérdéseiről. A kutató nem jelölte meg, hogy milyen „etnikai csoportok” egészségi állapotával kíván foglalkozni, ezért az ombudsman felhívta a figyelmét arra, hogy jogilag különbséget kell tenni a kisebbséghez tartozás és a kisebbségi

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes